
Predmet: Odgovor na zahtjev za izmjenu tenderske dokumentacije 


Dana 27.03.2026. godine u 23:06h dobili smo Zahtjev za izmjenu tenderske dokumentacije od DRUŠTVA ZA PROIZVODNJU, PROMET I USLUGE EXPORT-IMPORT “ANNI ENGINEERING” D.O.O. PODGORICA koji glasi:

1)Poštovani, molimo vas za izmjenu tenderske dokumentacije i zahtjeva u pogledu stručnih i tehničkih sposobnosti koje se odnose na izdavanje potvrda od strane investitora ili krajnjeg korisnika, pri čemu se referentna isporuka mora odnositi i mora biti izdata od strane krajnjeg korisnika opreme u željezničkom sistemu. S obzirom na to da se isporukom i ugradnjom baterija bavimo dugi niz godina, smatramo da smo ovim uslovom eliminisani uprkos relevantnom iskustvu, a u prilog tome se pozivamo i na Član 8 Zakona o javnim nabavkama i Načelo obezbjeđivanja konkurencije koji glasi: "Naručilac je dužan da u postupku javne nabavke obezbijedi konkurenciju između privrednih subjekata, u skladu sa zakonom. Naručilac ne smije da ograniči ili spriječi konkurenciju između privrednih subjekata, a naročito ne smije da onemogući učešće privrednog subjekta u postupku javne nabavke neopravdanom primjenom pregovaračkog postupka ili primjenom diskriminatornih uslova i kriterijuma ili mjera kojima se favorizuju pojedini privredni subjekti. " Ovu izmjenu takođe smatramo opravdanom jer u prethodnim postupcima kao što su postupci pod šiframa #74981 i #93164 nijesu zahtijevane ovako specifične potvrde. 
2)Takođe, smatramo relevantnim dopunu tehničke dokumentacije u pogledu stručnih sposobnosti koje podrazumijevaju da privedni subjekat koji se prijavljuje ima licencu projektanta i izvođača radova kao pravno lica, kao i licenciranog inženjera elektrotehnike - odsjek energetika. U iščekivanju vašeg odgovora, srdačno vas pozdravljamo. ANNI Engineering d.o.o.

Odgovor Naručioca:
Odgovor na zahtjev 1): U vezi sa Vašim zahtjevom za izmjenu tenderske dokumentacije koji se odnosi na uslove u pogledu stručnih i tehničkih sposobnosti, kao i dodatna pitanja u vezi sa garancijama i učešćem stranih ponuđača, obavještavamo vas o sljedećem:
Naručilac je prilikom definisanja uslova za učešće u postupku javne nabavke postupao u skladu sa važećim Zakonom o javnim nabavkama, vodeći računa o prirodi i složenosti predmeta nabavke, kao i o potrebi da se obezbijedi kvalitetna i pouzdana realizacija ugovora. Zahtjev koji se odnosi na dostavljanje potvrda od strane investitora ili krajnjih korisnika, konkretno iz oblasti željezničkog sistema, definisan je isključivo u cilju provjere relevantnog i specifičnog iskustva ponuđača u realizaciji sličnih projekata. Imajući u vidu specifičnost predmetne nabavke, naručilac smatra da je navedeni uslov opravdan i proporcionalan, te da ne predstavlja ograničenje konkurencije, već mehanizam za obezbjeđenje adekvatnog kvaliteta izvršenja ugovora.
Dodatno, napominjemo da je predmetna nabavka od posebnog značaja zbog trenutnog lošeg stanja baterijskih sistema koji su u upotrebi. Postojeći sistemi su u značajnoj mjeri degradirani, što može uticati na pouzdanost i bezbjednost rada željezničke infrastrukture. Iz tog razloga, naručilac je u obavezi da obezbijedi hitnu i kvalitetnu realizaciju nabavke, uz angažovanje ponuđača sa jasno dokazanim iskustvom u realizaciji istih/sličnih projekata. 
Imajući u vidu navedeno, naručilac ostaje pri svom stavu i neće vršiti za izmjenu tenderske dokumentacije u dijelu koji se odnosi na predmetni uslov.


Odgovor na zahtjev 2): Nakon izvršene analize predmeta javne nabavke i stvarnih potreba za njegovu realizaciju, naručilac ocjenjuje da predložena dopuna nije osnovana.
Naime, u skladu sa Zakonom o javnim nabavkama Crne Gore, naručilac je dužan da uslove za učešće u postupku javne nabavke definiše na način koji je srazmjeran i neposredno povezan sa predmetom nabavke, vodeći računa da se istima ne ograničava konkurencija među privrednim subjektima.
U konkretnom slučaju, predmet nabavke ne podrazumijeva izvođenje radova niti aktivnosti za koje je, u skladu sa posebnim propisima, neophodno posjedovanje licence za projektovanje i izvođenje radova, niti angažovanje licenciranog inženjera elektrotehnike. Shodno tome, uvođenje ovakvog uslova predstavljalo bi neopravdano i nesrazmjerno ograničenje konkurencije, suprotno načelima obezbjeđenja konkurencije i proporcionalnosti propisanim Zakonom.
Takođe, naručilac je obavezan da tehničke i stručne uslove određuje isključivo u mjeri potrebnoj za pouzdano izvršenje ugovora, bez uvođenja zahtjeva koji nijesu u direktnoj vezi sa predmetom nabavke.
Imajući u vidu navedeno, naručilac ostaje pri svom stavu I neće vršiti izmjenu tenderske dokumentacije u dijelu koji se odnosi na dopunu uslova. 


 Za komisiju za sprovođenje postupka javne nabavke 
Vladimir Merdović, dipl.ing.el.
                                                                                                                                
